
KOM(2004) 275 lõplik
 
Ettepanek:

NÕUKOGU OTSUS,

millega sätestatakse Horvaatiaga loodava Euroopa partnerluse põhimõtted, prioriteedid ja tingimused 
(komisjoni esitatud)

SELETUSKIRI
Thessaloníkis 19. ja 20. juunil 2003. aastal kokku tulnud Euroopa Ülemkogu kinnitas korduvalt oma kindlat otsust toetada täiel määral ja tõhusalt Lääne-Balkani riikide Euroopaga ühinemise väljavaateid ja märkis, et „Lääne-Balkani riikidest saab ELi lahutamatu osa, kui nad täidavad kehtestatud kriteeriumid“. Ülemkogu kiitis heaks nõukogu 16. juuni 2003. aasta järeldused Lääne-Balkani riikide kohta, sealhulgas lisa „Thessaloníki arengukava Lääne-Balkani piirkonna jaoks: liikumine Euroopa integratsiooni suunas“, mille eesmärk on tugevdada Euroopa Liidu ja Lääne-Balkani riikide suhteid, muu hulgas Euroopa partnerluse loomise kaudu, tuginedes ka laienemisprotsessis kasutatud tavadele. ?Komisjonil on palutud esitada nõukogule kinnitamiseks esimesed Euroopa partnerlused koos käesoleva aasta stabiliseerimis- ja assotsieerimisprotsessi aastaaruannetega. 

Euroopa partnerlus Horvaatiaga põhineb nõukogu määrusel (EÜ) nr 533/2004. Nimetatud dokumendis loetletakse lühiajalised ja keskmise tähtajaga prioriteedid Horvaatia edasiseks integreerumiseks Euroopa Liiduga; need on määratud kindlaks komisjoni arvamuses Horvaatia ühinemistaotluse kohta, ja mille alusel mõõdetakse edusamme. Euroopa partnerlus Horvaatiaga kajastab praegust ettevalmistusetappi ja on kohandatud Horvaatia nõuetele. Oodatakse, et Horvaatia vastaks Euroopa partnerlusele, valmistades ette kava koos ajakava ja konkreetsete meetmetega Euroopa partnerluse prioriteetide elluviimiseks. Komisjon jälgib regulaarselt prioriteetide rakendamisel saavutatud edu eelkõige stabiliseerimis- ja assotsieerimisprotsessi aastaaruannete ning stabiliseerimis- ja assotsieerimisprotsessi raames loodud struktuuride kaudu. 

Ühenduse finantsabi kavandamisel tuleks lähtuda Euroopa partnerluse prioriteetidest ning sellise abi eraldamine jätkub asjaomaste finantsvahendi(te) raames, eelkõige vastavalt nõukogu 5. detsembri 2000. aasta määrusele (EÜ) nr 2666/2000 (CARDS).
Kavandatud nõukogu otsusel puudub finantsmõju.
Eeltoodut arvesse võttes teeb komisjon nõukogule ettepaneku lisatud otsus vastu võtta.
Ettepanek:
NÕUKOGU OTSUS,
millega sätestatakse Horvaatiaga loodava Euroopa partnerluse põhimõtted, prioriteedid ja tingimused 
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu määrust (EÜ) nr 533/2004 Euroopa partnerluste loomise kohta stabiliseerimis- ja assotsieerimisprotsessi raames
 ning eriti selle artiklit 2,
võttes arvesse komisjoni ettepanekut,
ning arvestades järgmist:
(1)
Thessaloníkis 19. ja 20. juunil 2003. aastal kokku tulnud Euroopa Ülemkogu kinnitas „Thessaloníki arengukava Lääne-Balkani piirkonna jaoks: Euroopa lõimumise poole“, kus Euroopa partnerlust nimetatakse üheks stabiliseerimis- ja assotsieerimisprotsessi tõhustamise vahendiks. 

(2)
Nõukogu määrusega (EÜ) nr 533/2004 nähakse ette, et nõukogu peab komisjoni ettepaneku põhjal kvalifitseeritud häälteenamusega vastu võtma otsuse Euroopa partnerluse põhimõtete, prioriteetide ja tingimuste kohta ning selles edaspidi tehtavate kohanduste kohta.
(3)
Nõukogu määruses (EÜ) nr 533/2004 sätestatakse, et Euroopa partnerluse rakendamise kontrollimine tagatakse stabiliseerimis- ja assotsieerimisprotsessi alusel kehtestatud mehhanismide, eelkõige aastaaruannete kaudu. 

(4)
Komisjoni arvamuses Horvaatia ühinemistaotluse kohta on esitatud analüüs Horvaatia ettevalmistustest edasisel integreerumisel Euroopa Liiduga ja määratud kindlaks mitu edasise tegevuse prioriteetset valdkonda.
(5)
Ettevalmistumisel edasiseks integreerumiseks Euroopa Liiduga peaks Horvaatia Euroopa partnerluse prioriteetide järgimiseks välja töötama ajakava ja üksikasjaliku plaani,
ON TEINUD JÄRGMISE OTSUSE:
Artikkel 1
Vastavalt nõukogu määruse (EÜ) nr 533/2004 artiklile 1 on Horvaatia Euroopa partnerluse põhimõtted, prioriteedid ja tingimused sätestatud käesoleva otsuse lisas, mis moodustab käesoleva otsuse lahutamatu osa.
Artikkel 2
Euroopa partnerluse rakendamist kontrollitakse stabiliseerimis- ja assotsieerimisprotsessi alusel kehtestatud mehhanismide kaudu. 

Artikkel 3
Käesolev otsus jõustub kolmandal päeval pärast selle avaldamist Euroopa Liidu Teatajas.
Brüssel, […]

Nõukogu nimel

eesistuja 


LISA
1.
Sissejuhatus 
Thessaloníki arengukava Lääne-Balkani riikidele määrab kindlaks stabiliseerimis- ja assotsieerimisprotsessi tõhustamise viisid ja vahendid, mille hulka kuulub muu hulgas Euroopa partnerluste loomine. 

Komisjoni arvamuse põhjal Horvaatia ühinemistaotluse kohta on Horvaatiaga loodava Euroopa partnerluse eesmärgiks määrata kindlaks tegevuse prioriteedid, mis toetaksid Euroopa Liidule lähenemise püüdlusi ühtses raamistikus. Prioriteedid on kohandatud Horvaatia konkreetsetele vajadustele ja ettevalmistustasemele ning neid ajakohastatakse vastavalt vajadusele. Euroopa partnerluse raames antakse ka juhtnööre Horvaatiale antava finantsabi kohta. 

Eeldatakse, et Horvaatia võtab vastu ajakava ja üksikasjaliku plaani selle kohta, kuidas ta kavatseb järgida Euroopa partnerluse prioriteete. Plaanis tuleks ära näidata ka Thessaloníki arengukava järgimise viisid, prioriteedid võitluses organiseeritud kuritegevuse ja korruptsiooni vastu ning ühtse piirihalduse meetmed, mis on esitatud JSK ministrite kohtumisel Brüsselis 28. novembril 2003. aastal Euroopa Liidu Lääne-Balkani foorumi raames.

2.
Põhimõtted 
Stabiliseerimis- ja assotsieerimisprotsess määrab Lääne-Balkani riikide kursi lähenemisel Euroopa Liidule kuni nende liitumiseni tulevikus.
Horvaatia suhtes kindlaks määratud põhiprioriteedid on seotud tema võimega täita 1993. aasta Kopenhaageni Euroopa Ülemkogu poolt kehtestatud kriteeriume ning stabiliseerimis- ja assotsieerimisprotsessiks kehtestatud tingimusi, eriti nõukogu 29. aprilli 1997. aasta ja 21. – 22. juuni 1999. aasta järeldustes, 24. novembri 2000. aasta Zagrebi tippkohtumise lõppdeklaratsioonis ja Thessaloníki arengukavas kindlaksmääratud tingimusi. 

3.
Prioriteedid 
Euroopa partnerlus osutab peamistele prioriteetsetele valdkondadele Horvaatia ettevalmistustes edasiseks integreerumiseks Euroopa Liiduga, põhinedes komisjoni arvamuses esitatud analüüsil Horvaatia liikmekssaamise taotluse kohta. Kõnealuses Euroopa partnerluses loetletud prioriteedid on valitud selle põhjal, et nende täitmist või märkimisväärset edendamist on Horvaatialt reaalne eeldada lähiaastate jooksul. Eristatakse lühiajalisi prioriteete, mille saavutamist eeldatakse ühe kuni kahe aasta jooksul, ja keskmise tähtajaga prioriteete, mille saavutamist eeldatakse kolme kuni nelja aasta jooksul.
Tuleks meeles pidada, et õigusaktide ühtlustamise puhul ei piisa ainult ELi acquis’ inkorporeerimisest seadusandlusesse, vaid on vaja teha ka ettevalmistusi selle täielikuks rakendamiseks. 

3.1.
Lühiajalised prioriteedid 
Poliitilised kriteeriumid 
Demokraatia ja õigusriik 
•
Tugevdada kohtusüsteemi. Välja töötada ja rakendada kompleksne strateegia kohtureformiks, konsulteerides selleks huvitatud organitega, sealhulgas vajaliku uue seadusandluse rakendamine ja personalijuhtimissüsteemi kehtestamine, mis hõlmab ka avatud, õiglast ja läbipaistvat töölevõtmis-, hindamis- ja liikuvussüsteemi. Suurendada kohtute professionaalsust, tagades kohtunike ja muude kohtuametnike koolitusasutuste piisava riigipoolse finantseerimise, mis lubab välja arendada kohtunike, prokuröride ja halduspersonali kvaliteetse koolituse. Näha ette asjakohased kutsealusõppe ja kutsekoolituse kavad. Tegeleda kohtute mahajäämuse probleemiga. Võtta meetmed kohtuotsuste nõuetekohase ja täieliku täitmise tagamiseks.
•
Täiustada korruptsioonivastast võitlust. Võtta meetmeid, et rakendataks korruptsiooni ohjeldamise õiguslikku raamistikku ja tagataks selle täitmine. Eelkõige tugevdada korruptsiooni ja organiseeritud kuritegevuse vastu võitlemise ameti (USKOK) haldussuutlikkust ja tegevusvõimet. Edasi arendada korruptsiooni tõkestamise ja selle vastu võitlemise riiklikku strateegiat ning näha ette nõutav kooskõlastamine asjassepuutuvate valitsusasutuste ja -organite vahel meetmete rakendamise osas. Võtta kasutusele tegevusjuhendid/eetikakoodeksid ametnike ja valitud esindajate tarvis. Astuda konkreetseid samme, et suurendada korruptsiooni kui tõsise kuriteo teadvustamist.
•
Parandada riiklike haldusorganite toimimist - Rakendada esialgseid meetmeid töölevõtmisel ja edutamisel läbipaistva ja selge korra kasutamise tagamiseks ning täiustada personalijuhtimist kõikides riigihalduse organites avaliku teenistuse aruandekohustuse, avatuse ja läbipaistvuse tagamiseks.
Inimõigused ja vähemuste kaitse
•
Tagada vähemuste õiguste austamine. Tagada riigiõiguse rakendamine vähemusrahvuste suhtes. Eelkõige tagada vähemuste proportsionaalne esindatus kohalikes ja piirkondlikes omavalitsusüksustes, riigiametiasutustes ja kohtuorganites ning riiklikes haldusorganites seaduses sätestatud korras. Tagada vajalikud vahendid, sealhulgas piisav finantseerimine, valitud vähemusvolikogude nõuetekohase toimimise tagamiseks. Rakendada uus strateegia mustlaste kaitseks ja integreerimiseks.

•
Kiirendada pagulaste tagasitulekut. Lõpetada juba esitatud eluasemete rekonstrueerimise taotluste menetlemine 2004. aasta aprilliks; rekonstrueerida kõik eluasemed, mille kohta on tehtud positiivne otsus, 2005. aasta aprilliks; tagada kõigile võimalikele toetuse saajatele suunatud avalik teabekampaania pärast uue tähtaja kehtestamist rekonstrueerimistaotluste esitamiseks 2004. aasta 1. aprillist 30. septembrini. Lõpetada eluasemete tagastamine 2004. aasta juuniks. Rakendada seadusandlus kaotatud rendi/valdusõiguse hüvitamiseks nii riigi erilise huvi piirkondades kui väljaspool neid. Luua sotsiaalsed ja majanduslikud tingimused parema õhkkonna loomiseks tagasipöördujate jaoks ning vastuvõtvate kogukondade suhtumise parandamiseks tagasipöördujate suhtes. Tõhustada piirkondlikku koostööd pagulaste tagasituleku protsessi kiirendamiseks. 

•
Toetada sõnavabadust ja tagada meedia demokraatlik toimimine. Vaadata läbi meediaalased õigusaktid kooskõlas Euroopa Nõukogu, Euroopa Komisjoni ja OSCE ühisekspertide missiooni soovitustega 2004. aasta veebruarist. Eelkõige vaadata läbi elektroonilise meedia seadus, et kehtestada läbipaistev, prognoositav ja tõhus reguleeriv raamistik (kaasa arvatud järkjärguline Euroopa Liidu acquis'ga ühtlustamine juba ratifitseeritud Euroopa Nõukogu piiriülese televisiooni konventsiooni täieliku rakendamise abil); tagada elektroonilise meedia nõukogu poliitiline ja rahaline sõltumatus; tagada Horvaatia raadio ja televisiooni ning selle saatenõukogu töö sõltumatus ja stabiilsus, kuni Horvaatia raadio- ja televisiooniseadus läbi vaadatakse; tagada, et meediaseaduse ja laimu puudutavate õigusaktide läbivaatamine peegeldaks Euroopa standardeid vastavalt määratlusele Euroopa inimõiguste konventsiooni artiklis 10 ja Euroopa Inimõiguste Kohtu praktikat.
•
Parandada koostööd ombudsmaniga, võttes täielikult arvesse tema soovitustes ja aastaaruandes väljendatud otsused. 

Piirkondlik koostöö 
•
Tagada täielik koostöö endise Jugoslaavia asjade rahvusvahelise kriminaalkohtuga (EJRK).
•
Tõhustada piirkondlikku koostööd. Töötada lõplike lahenduste leidmiseks pooleliolevates kahepoolsetes küsimustes, eriti piiriküsimustes Sloveenia, Serbia ja Montenegroga ning Bosnia ja Hertsegoviinaga. Tagada kõikide piirkondlike vabakaubanduslepete rakendamine. Sõlmida naaberriikidega kokkulepped võitluseks organiseeritud kuritegevusega, piirihalduse ja tagasivõtmise valdkonnas ning neid rakendada. Alustada Kagu-Euroopa piirkondliku transpordi tuumvõrgu arendamist käsitleva vastastikuse mõistmise memorandumi (VMM) rakendamist, eelkõige võtta meetmed koostöömehhanismide, muu hulgas juhtivkomitee ja Kagu-Euroopa transpordi vaatluskeskuse (SEETO) loomiseks. Saavutada edu 2002. ja 2003. aasta Kagu-Euroopa piirkondliku energiaturu Ateena protsessi memorandumitest tulenevate kohustuste täitmisel. Alustada Kagu-Euroopa piirkondliku transpordi tuumvõrgu arendamist käsitleva vastastikuse mõistmise memorandumi (VMM) rakendamist, eelkõige võtta meetmed koostöömehhanismide, muu hulgas juhtivkomitee ja Kagu-Euroopa transpordi vaatluskeskuse (SEETO) loomiseks. Saavutada edu 2002. ja 2003. aasta Kagu-Euroopa piirkondliku energiaturu Ateena protsessi memorandumitest tulenevate kohustuste täitmisel.
•
Tagada stabiliseerimis- ja assotsieerimislepingu nõuetekohane rakendamine piirkondliku koostöö valdkonnas. Lõpetada läbirääkimised endise Jugoslaavia Makedoonia Vabariigiga kahepoolse piirkondliku koostöö konventsiooni teemal. 

Majanduslikud kriteeriumid
•
Hoida ettenägelikku, stabiilsusele orienteeritud makromajanduslikku poliitikat, sealhulgas töötada välja turupõhised rahalised vahendid rahanduspoliitika tõhususe parandamiseks. 

•
Kiirendada ettevõtete restruktureerimist ja erastamist. Kaotada ebaselgus seaduseelnõude kiire vastuvõtmise teel. Kiirendada ettevõtete restruktureerimist ja ühiskondlikus omandis olevate ettevõtete erastamist. Välja töötada ja vastu võtta suurte avaliku sektori ettevõtete restruktureerimise ja erastamise või likvideerimise strateegiad, eelkõige tootmise, põllumajanduse, transpordi, turismi ja kommunaalteenuste valdkonnas. Võtta vastu ELi nõuetele vastav terasesektori restruktureerimisprogramm ja asuda seda rakendama.
•
Vähendada turulepääsu ja turult lahkumise takistusi. Lihtsustada ettevõtete turulepääsu ja turult lahkumise eeskirju Eelkõige kiirendada registreerimismenetlust ja tõhustada pankrotieeskirjade rakendamist.
•
Kiirendada maareformi, eelkõige põllumajandusmaa registreerimist ja erastamist tänapäevase ja efektiivse katastri ja kinnistusregistri asutamise teel, et kõrvaldada olemasolevad takistused maa- ja elamuturu arendamisel. 

•
Võtta vastu keskmise tähtajaga maksuraamistik, mis kajastab jätkuvat maksualast korrigeerimist ja konsolideerimist. 

•
Jätkata riigi rahanduse struktuurireforme, eelkõige kulude haldamise valdkonnas. Luua läbipaistev ja efektiivne võlahaldusvõime.
Võime täita liikmekohustusi 
Siseturg ja -kaubandus
•
Kaupade vaba liikumine - Restruktureerida olemasolev institutsiooniline raamistik, et reguleerimise, akrediteerimise, standardiseerimise ja toodete sertifitseerimise toimingute vahel oleks tagatud vajalik lahusus. Jätkata tööd vana lähenemisviisi ja uue lähenemisviisi direktiivide ülevõtmisel. 

Tühistada olemasolevad meetmed, millel on samaväärne mõju Euroopa Liidust importimisel kohaldatavate koguseliste piirangutega. 

Luua vajalikud haldusstruktuurid, et tagada terviklik lähenemine toidu ohutuse parandamiseks kogu toiduahela ulatuses.

Tagada efektiivse ja läbipaistva riigihankekorra täielik toimimine ja võtta vastu selle rakendamiseks vajalikud õigusaktid. 

•
Teenuste osutamise vabadus - Tugevdada finantsteenuste, eelkõige kindlustusturu, investeerimisteenuste ja väärtpaberituru järelevalve reguleerimis- ja haldusraamistikku.
Asutada isikuandmete kaitseks sõltumatu järelevalveasutus. 

•
Kapitali vaba liikumine - Täiustada rahapesuvastast seadusandlust ja viia lõpule efektiivse rahapesuvastase süsteemi loomine. 

•
Äriühinguõigus – Jätkata seadusandluse ühtlustamist, et tagada intellektuaal-, tööstus- ja kaubandusomandi õiguste kaitse tase, mis on sarnane Euroopa Liidus kehtivaga, ning tugevdada haldussuutlikkust, et tagada efektiivsete vahendite olemasolu selliste õiguste rakendamiseks. 

•
Konkurents - Jätkata ühtlustamist Euroopa Liidu acquis'ga, tagada monopolivastaste ja riigiabi seaduste täitmine ja võtta vastu asjakohased rakendusaktid. Tugevdada turukonkurentsi kaitse ameti haldussuutlikkust ja sõltumatust nii riigiabi kui monopolivastasuse valdkonnas. Parandada riigiabi valdkonna läbipaistvust, muu hulgas Euroopa Ühendusele esitatava iga-aastase aruande ja riigiabi kavade täieliku nimistu loomise teel.
•
Maksustamine – Alustada praeguste maksuseaduste ja haldusmenetluse läbivaatamist, et tagada maksuseaduste tõhus täitmine. 

Tugevdada maksu- ja tolliametite suutlikkust, eelkõige maksude kogumise ja kontrolli alal; luua toimiv ja piisava personaliga aktsiisimaksu teenistus; lihtsustada menetluskorda maksupettuste efektiivseks uurimiseks.

Alustada vajalike infotehnoloogiasüsteemide väljaarendamist, et võimaldada elektroonilist andmevahetust Euroopa Liidu ja tema liikmesriikidega. 

•
Tolliliit - Tugevdada tolliteenuste haldus- ja toimevõimet, eelkõige sooduspäritolureeglite kontrolli alal, ja jätkata ühtlustamist Euroopa Liidu tolliseadustikuga. 

Tõhustada vastavalt vahelepingule täiendavalt halduskoostööd tollisektoris. 

•
Välissuhted – Lõpetada läbirääkimised stabiliseerimis- ja assotsieerimislepingu/vahelepingu kohandamise suhtes seoses ELi laienemisega 1. mail 2004 ja rakendada neid muudatusi nõuetekohaselt. 

Poliitikavaldkonnad 
•
Põllumajandus - Alustada nõuetekohase kõlvikute ja loomade identifitseerimise süsteemi ülesehitust kooskõlas Euroopa Liidu acquis'ga. Tugevdada põllumajandusstatistika kogumist ja töötlemist kooskõlas Euroopa Liidu standardite ja metoodikaga.
Töötada välja strateegia, et luua efektiivsed ja finantsiliselt usaldusväärsed makseasutused põllumajandusfondide juhtimiseks ja kontrollimiseks kooskõlas Euroopa Liidu nõuete ja rahvusvaheliste auditeerimisstandarditega.
Tugevdada maaelu arengustrateegia loomiseks vajalikke haldusstruktuure ja tegevusvahendeid maaelu arendusprogrammide koostamiseks, rakendamiseks, juhtimiseks, järelevalveks, kontrollimiseks ja hindamiseks.
Jätkata Euroopa Liidu acquis'ga ühtlustamist veterinaar- ja fütosanitaarsektoris, ajakohastada kontrollikorda, kaasajastada liha- ja piimatööstusi, et need vastaksid Euroopa Liidu hügieeni- ja rahvatervise standarditele. Ühtlustada elusloomade ja loomsete saaduste importimise kord rahvusvaheliste sanitaar- ja fütosanitaarkohustustega (SPS-kohustused) ja Euroopa Liidu acquis' ga.
•
Kalandus - Alustada piisavate haldus- ja kontrollstruktuuride loomist kalanduspoliitika jaoks. Hinnata koos Euroopa Komisjoni ja huvitatud naaberriikidega, eelkõige Sloveenia ja Itaaliaga, püügitegevuse tagajärgi ökoloogia- ja kalapüügitsoonis, mille Horvaatia kehtestas ühepoolselt 2003. aasta oktoobris, pidades silmas asjakohaste lahenduste väljatöötamist, et tagada ühenduse püügitegevuse jätkumine Horvaatia vetes. 

•
Transport - Jätkata õigusaktide ühtlustamist ja tugevdada haldussuutlikkust lennundussektoris. Pidada ühendusega läbirääkimisi üldise lennunduslepingu suhtes, mis annab vastastikuse juurdepääsu lennundusturule.
•
Statistika - Tugevdada Horvaatia statistikabüroo haldussuutlikkust ja parandada koordineerimist teiste Horvaatia ametliku statistika asutustega. Esitada komisjonile statistikapiirkondade kohta uus ettepanek, mis oleks kooskõlas Euroopa Liidu nõuetega.
•
Telekommunikatsioon ja infotehnoloogia - Tugevdada siseriiklike reguleerivate asutuste suutlikkust telekommunikatsiooni ja postiteenuste valdkonnas ja tagada nende sõltumatus.
•
Keskkond - Välja töötada horisontaalõigusaktid, sealhulgas keskkonnamõju hindamise ja avalikkuse osalemise kohta.
Tugevdada haldussuutlikkust siseriiklikul ja piirkondlikul tasandil, et tagada planeerimine, sealhulgas finantsstrateegiate ettevalmistamine.
Tugevdada siseriiklike ja piirkondlike kontrolliteenistuste suutlikkust ja võimaldada neil efektiivselt tagada keskkonnaalaste õigusaktide täitmine.
Võtta vastu jäätmekava ja alustada selle rakendamist.
•
Finantskontroll – Töötada välja avaliku sektori sisefinantskontrolli süsteemi loomise põhimõtted. Käivitada pädeva personali, koolituse ja seadmetega varustamise abil avaliku halduse sisefinantskontrolli tegevus või tugevdada seda, moodustades muu hulgas sõltumatult tegutsevad sisekontrolli osakonnad.
Kehtestada efektiivne kord ühenduse finantshuve mõjutava eeskirjade eiramise avastamiseks, käsitlemiseks ning finants-, haldus- ja õigusmeetmete võtmiseks.
Koostöö justiits- ja siseküsimustes
•
Piirihaldus - Tugevdada piirihaldust, tõhustades eelkõige merepiiride jälgimist; võtta vastu ja rakendada ühtne piirihalduse strateegia; suurendada investeeringuid tehnilistesse seadmetesse ja infrastruktuuri; tõhustada piirivalveametnike erikoolitust.
Rakendada valitsuse poolt vastu võetud ja JSK ministrite kohtumisel Brüsselis 28. novembril 2003. aastal Euroopa Liidu-Lääne-Balkani foorumi raames esitatud meetmeid koostöös kõigi asjaomaste ametitega.
•
Organiseeritud kuritegevus, narkootikumid, korruptsioon ja terrorism - Rakendada valitsuse poolt vastu võetud ja JSK ministrite kohtumisel Brüsselis 28. novembril 2003. aastal Euroopa Liidu-Lääne-Balkani foorumi raames esitatud tegevusele suunatud meetmed. 

Parandada koostööd õiguskaitseorganite ja kohtute vahel, eelkõige seoses majanduskuritegude, organiseeritud kuritegevuse, pettuste, rahapesu ja korruptsiooniga; tõhustada narkokaubandusevastast võitlust ning tõhustada narkomaania ennetamist ja nõudluse vähendamist narkootikumide järele; tugevdada korruptsiooni ja organiseeritud kuritegevuse vastu võitlemise ameti (USKOK) haldussuutlikkust.
Jätkata ettevalmistusi koostöölepingu sõlmimiseks Europoliga.
Suurendada rahvusvahelist koostööd ja terrorismiga seotud asjaomaste rahvusvaheliste konventsioonide täieulatuslikku rakendamist; parandada politsei ja luureteenistuste vahelist koostööd ja infovahetust riigisiseselt ja teiste riikidega; tõhustada terrorismiaktide finantseerimise ja ettevalmistamise takistamist.
•
Sisseränne ja varjupaik - Rakendada uusi varjupaigaalaseid õigusakte ja rajada sealhulgas ajutine vastuvõtukeskus.
3.2.
Keskmise tähtajaga prioriteedid
Poliitilised kriteeriumid
Demokraatia ja õigusriik
•
Jätkata kohtusüsteemi tugevdamist. Jätkata kohtureformi rakendamist ja võtta meetmeid kohtuasjade mahajäämuse edasiseks vähendamiseks kõikides kohtutes; ratsionaliseerida kohtukorraldust, töötades välja tänapäevased infotehnoloogiasüsteemid ja tagades halduspersonali piisava taseme; tagada kohtuotsuste õigeaegne ja tegelik täideviimine; tagada juurdepääs õigusemõistmisele ja õigusabile ning näha ette vastavad eelarvelised vahendid; tõhustada koolitust Euroopa Liidu õigusaktide alal.
•
Tõhustada veelgi korruptsioonivastast võitlust. Edendada korruptsioonivastast võitlust ja rakendada sellega seotud õigusakte. Eelkõige luua asjaomastes teenistustes korruptsiooni vastu võitlemiseks eriüksused ning anda neile piisav koolitus ja vahendid. Tagada rahvusvaheliste õigusaktidega sätestatud normide täitmine, kehtestades vastavad õigus- ja haldusmeetmed.
•
Jätkata riiklike haldusorganite toimimise parandamist. Jätkata otseselt Euroopa Liidu acquis'ga seotud institutsioonide loomise protsessi ja käivitada reformid riigihalduse üldise efektiivsuse tõstmiseks. Viia lõpule denatsionaliseerimisprotsess.
Inimõigused ja vähemuste kaitse
•
Tagada vähemuste õiguste jätkuv austamine. Jätkata mustlaste olukorra parandamist vastava strateegia tõhustatud rakendamise teel, andes vajalikku finantsabi siseriiklikul ja kohalikul tasandil, rakendades diskrimineerimisvastaseid meetmeid töötamisvõimaluste edendamisel ning parandades juurdepääsu haridusele ja elamistingimusi.
•
Viia lõpule pagulaste tagasituleku protsess asjakohaste õigusaktide nõuetekohase ja õigeaegse rakendamise teel. Tagada piirkondlike arenguprogrammide kaudu tagasipöördujate majanduslik ja sotsiaalne taasintegreerumine mõjutatud piirkondades.
Piirkondlik koostöö 
•
Jätkata piirkondliku koostöö tõhustamist. Seoses Kagu-Euroopa piirkondliku energiaturu Ateena protsessiga valmistuda integreeritud piirkondliku energiaturu rajamiseks 2005. aastal. 

Majanduslikud kriteeriumid
•
Parandada jätkuvalt tingimusi eraettevõtete jaoks. Saavutada märkimisväärne edu erastamisprotsessis ja jätkata pingutusi eraettevõtete loomise ja arendamise tingimuste parandamiseks. Saavutada märkimisväärne edu suurettevõtete restruktureerimise valdkonnas.
•
Viia lõpule maareform, erilise rõhuasetusega põllumajandusmaa registreerimisel ja erastamisel.
•
Jätkata tööturu reformi. Jätkata pingutusi tööturu reageerimisvõime edendamiseks ja suurendada osalemist tööturul.
•
Jätkata jätkusuutliku keskmise tähtajaga maksuraamistiku rakendamist, vähendades pidevalt riiklike kogukulutuste osakaalu SKT-st. Eelistada riiklike kulutuste suunamist Euroopa Liidu acquis' ga seotud valdkondadesse, sealhulgas tervishoiu- ja pensionisüsteemi reformiks. Jätkata toetuste vähendamist suurtele kahjumit tootvatele ettevõtetele. Sel viisil vähendada veelgi üldist valitsemissektori puudujääki ja avaliku sektori laenukoormust.
Võime täita liikmekohustusi
Siseturg ja kaubandus
•
Kaupade vaba liikumine - Saavutada märkimisväärset edu vana ja uue lähenemisviisi direktiivide ülevõtmisel ning Euroopa Liidu standardite vastuvõtmisel.
Jätkata Horvaatia toidualaste õigusaktide ühtlustamist ja tugevdada vajalikke rakendusstruktuure.
Kehtestada riigihangete kord, millega kaasneksid kõik asjakohased haldusstruktuurid, ning saavutada märkimisväärset edu töös täielikuks ühtlustamiseks Euroopa Liidu acquis'ga.
•
Isikute vaba liikumine - Jätkata Euroopa Liidu acquis'ga ühtlustamist kutsekvalifikatsiooni ja diplomite vastastikuse tunnustamise, sealhulgas haridust ja kutseõpet käsitlevate sätete alal ning arendada edasi nõutavaid haldusstruktuure.

Kaotada mis tahes diskrimineerivad meetmed Euroopa Liidu võõrtöötajate ja Euroopa Liidu kodanike suhtes; tugevdada sotsiaalkindlustuskavu koordineerivaid haldusstruktuure.
•
Teenuste osutamise vabadus - Kaotada Euroopa Liidu füüsiliste ja juriidiliste isikute suhtes kehtivad tõkked piiriüleste teenuste sisseseadmisel ja osutamisel.

Jätkata andmekaitsealaste õigusaktide ühtlustamist; tugevdada järelevalveasutust ja tagada selle sõltumatus.
•
Kapitali vaba liikumine – Töötada ülejäänud piirangute kaotamise suunas kapitali vabal liikumisel; jätkata maksesüsteemidealaste õigusaktide ühtlustamist ja tagada nende rakendamine tegelikkuses.

Tugevdada finantsteabe üksuse haldussuutlikkust ja parandada selle koostööd teiste rahapesuvastase võitlusega seotud institutsioonidega.
•
Äriühinguõigus - Viia lõpule ühtlustamine intellektuaal- ja tööstusomandi õiguste valdkonnas ja tugevdada nende rakendamist võitluses piraatluse ja võltsimise vastu.
•
Konkurents - Tugevdada monopolivastast ja riigiabi ametkonda ning panna alus usaldusväärsele järelevalvele. Parandada oluliselt läbipaistvust riigiabi valdkonnas. Töötada kõigil haldus- ja kohtutasanditel välja konkurentsiõiguse ja -poliitika alane koolitus.
•
Maksustamine - Jätkata tööd käibemaksu ja aktsiisimaksu ühtlustamise suunas Euroopa Liidu maksualase acquis'ga, pöörates erilist tähelepanu vabatsoonide hõlmamisele käibemaksu territoriaalsel kohaldamisel ning olemasolevate käibemaksu nullmäärade ja müügimaksu kaotamisele.
Täita ettevõtlusmaksu juhendi põhimõtteid ja tagada, et uued maksumeetmed oleksid kooskõlas nende põhimõtetega.
Jätkata maksuameti, sealhulgas IT sektori tugevdamist ja tagada selle nõuetekohane toimimine, et saavutada Euroopa Liidu standardid ja IT süsteemide vastastikune seotavus. Töötada välja ja rakendada eetikakoodeks.
•
Tolliliit - Tõhustada ja konsolideerida tolliteenistuste haldus- ja toimevõimet. Laiendada kogu personali koolitust ja kasutada rohkem infotehnoloogiat , mille süsteemide ülesehitus ja kasutamine peaks olema Euroopa Liidu süsteemidega ühilduv, et tagada vastastikune seotavus. Välja töötada ja rakendada tolliteenistuse eetikakoodeks. Tõhustada auditeerimist ning riskianalüüsi.
Jätkata ühtlustamist vabatsoonide, transiidi, lõivude, tariifide piirmäärade ja üldise soodustuste süsteemi valdkondades.
Valdkondlikud tegevuspõhimõtted
•
Põllumajandus - Tugevdada turu ja maaelu arendamise põhimõtete rakendamiseks vajalikke haldusstruktuure; luua viinamarjaistandusregister kooskõlas Euroopa Liidu standarditega. Jätkata ettevalmistusi täielikult toimiva haldus- ja kontrollisüsteemi ja makseasutuse rajamiseks kooskõlas Euroopa Liidu nõuetega.

Jätkata ja oluliselt täiustada Euroopa Liidu acquis'ga ühtlustamist veterinaar- ja fütosanitaarsektoris, sealhulgas loomade identifitseerimise süsteemi, loomsete jäätmete käitlemise, liha- ja piimatööstuste kaasajastamise, loomahaiguste tõrjeprogrammide ja taimekaitse alal; oluliselt ajakohastada järelevalvestruktuure.
•
Kalandus - Luua haldusstruktuure ja hankida seadmeid, mis on vajalikud kalanduspoliitika efektiivse rakendamise tagamiseks, sealhulgas kalavarude majandamise, püügitegevuse järelevalve ja kontrolli, turupoliitika, struktuuriprogrammide, kalalaevade registri ja laevastiku mahutavuse korralduskava jaoks, mis vastaks olemasolevatele kalavarudele.
•
Transport - Jätkata Euroopa Liidu acquis'ga ühtlustamist ja töötada välja piisav haldussuutlikkus maanteetranspordi (sotsiaalsed, tehnilised ja maksusätted), raudteetranspordi (eelkõige koostalitlusvõime ja sõltumatu võimsuse eraldamine) ja mereveonduse (eelkõige meresõiduohutuse) valdkonnas. Saavutada lennunduse valdkonnas Euroopa Liidu acquis'ga täielik ühtlustamine kokkuleppe raames, mis käsitleb Horvaatia osalemist Euroopa ühtsel lennundusturul.
•
Majandus- ja rahaliit - Jätkata keskpanka reguleerivate õigusaktide ühtlustamist. Täiustada rahanduspoliitikat turule orienteeritud finantsinstrumentide kasutamise laiendamiseks ja tõhustamiseks.
•
Sotsiaalpoliitika ja tööhõive - Jätkata Euroopa Liidu õigusaktidega ühtlustamist töötervishoiu ja tööohutuse, tööõiguse, naiste ja meeste võrdse kohtlemise ja mittediskrimineerimise valdkonnas; tõhustada sellega seotud haldusstruktuure ja neid struktuure, mida on vaja sotsiaalkindlustuse koordineerimiseks.
Töötada välja ja rakendada laiaulatuslik tööhõivestrateegia, mis hõlmab kõiki asjaomaseid pooli, pidades silmas hilisemat osalemist Euroopa tööhõivestrateegias, ja millega kaasneks analüüsi-, rakendamis- ja hindamisvõime suurendamine.
Arendada edasi tööturu osapoolte suutlikkust, eelkõige kahepoolses sotsiaalses dialoogis, arendada ja rakendada Euroopa Liidu acquis’d.
Jätkata rahvatervisealaste õigusaktide ühtlustamist ning suurendada investeeringuid tervishoidu.
•
Energeetika - Jätkata riikliku energiaturu (elekter ja gaas) ühtlustamist Euroopa Liidu acquis'ga, parandada energiatõhusust, soodustada taastuvaid energiaallikaid, luua naftavarud piisava tarnekindluse tagamiseks, tagada tuumaohutus ja kiirguskaitse; tõhustada haldussuutlikkust kõikides nimetatud valdkondades.
•
Väikese ja keskmise suurusega ettevõtted – Jätkata Euroopa väikeettevõtete harta rakendamist. Lihtsustada veelgi äriühingute registreerimise korda.
•
Teadus ja uurimistöö - Tõhustada teadusuuringute ja tehnoloogiaarenduse suutlikkust, et tagada edukas osalemine ühenduse raamprogrammides.
•
Haridus ja väljaõpe - Tõhustada püüdlusi tänapäevase kutseharidussüsteemi loomisel.
•
Telekommunikatsioon ja infotehnoloogia - Võtta vastu vajalikud esmased ja teisesed õigusaktid normatiivraamistiku väljakujundamiseks ja luua konkurents kõikides valdkondades. Võtta vastu ühtne strateegia teadmuspõhise majanduse edendamiseks.
•
Regionaalpoliitika ja struktuurivahendite koordineerimine - Tagada vastutuse selge jaotamine ja efektiivne ministeeriumidevaheline koordineerimine kõikehaarava ja ühtse strateegia väljatöötamiseks regionaalarengu valdkonnas. Luua partnerlusstruktuurid tiheda koostöö tagamiseks asjaomaste riikliku ja piirkondliku tasandi huvirühmade vahel.
Tagada, et pädevad haldus- ja makseasutused arendaksid järk-järgult oma suutlikkust; koostada ja rakendada regionaalarengu kavad; tõhustada finantsjuhtimis- ja kontrollimenetlust; rajada nõuetekohased järelevalve- ja hindamissüsteemid.
•
Keskkond - Tagada keskkonnakaitsealaste nõuete integreerimine muude valdkondlike tegevuspõhimõtete määratlusse ja rakendamisse, pidades silmas säästva arengu soodustamist; rakendada horisontaalseid õigusakte.
Jätkata tööd Euroopa Liidu acquis' ülevõtmisega, asetades erilist rõhku jäätmekäitlusele, vee kvaliteedile, õhu kvaliteedile, looduskaitsele ja saastuse komplekssele vältimisele ja kontrollile. Välja töötada keskkonnainvesteeringute strateegia, mis põhineb ühtlustamise kulude hindamisel. Suurendada investeeringuid keskkonna infrastruktuuri, pöörates eriti tähelepanu reoveekogumisele ja -käitlusele, joogiveevarustusele ja jäätmekäitlusele.
•
Tarbija- ja tervisekaitse - Jätkata ohutusega seotud meetmete ühtlustamist Euroopa Liidu acquis'ga ja tugevdada efektiivseks turujärelevalveks vajalikku haldussuutlikkust.
•
Finantskontroll - Töötada välja ühtne õigusraamistik ja efektiivsed mehhanismid riiklike tulude ja kulude jälgimiseks, kontrollimiseks ja auditeerimiseks.

Töötada välja efektiivsed mehhanismid ühenduse finantshuve mõjutava eeskirjade eiramise edastamiseks komisjonile ja kehtestada vajalikud koordineerimismeetodid.
Koostöö justiits- ja siseküsimustes
•
Piirihaldus - Tugevdada piirikontrolli, töötada välja siseriiklikud andmebaasid ja registrid ning tagada asjaomaste teenistuste vaheline koordineerimine.
•
Organiseeritud kuritegevus ja korruptsioon - Täiustada politsei varustust ja infrastruktuuri, sealhulgas rajada arvutitel põhinev uurimissüsteem; tugevdada koostööd politsei ja teiste õiguskaitseorganite vahel; tõhustada võitlust narkokaubanduse, organiseeritud kuritegevuse, majanduskuritegevuse (sealhulgas rahapesu ja raha võltsimine), pettuste ja korruptsiooni vastu; tõhustada asjaomaste siseriiklike õigusaktide ühtlustamist acquis'ga nimetatud valdkondades.
4.
Programmitöö 
Stabiliseerimis- ja assotsieerimisprotsessi raames eraldatakse ühenduse abi Lääne-Balkani riikidele vastavate finantsinstrumentidega ning eelkõige vastavalt nõukogu määrusele (EÜ) nr 2666/2000
. Sellest tulenevalt ei oma käesolev otsus finantsmõju. Lisaks eelnevale on Horvaatial juurdepääs rahastamisele mitut riiki hõlmavate ja horisontaalprogrammide kaudu. Komisjon teeb koostööd Euroopa Investeerimispanga ja rahvusvaheliste rahandusasutustega, eelkõige Euroopa Rekonstruktsiooni- ja Arengupangaga ning Maailmapangaga, et kergendada stabiliseerimis- ja assotsieerimisprotsessiga seotud projektide kaasfinantseerimist.
5.
Tingimuslikkus 
Ühendus abistab stabiliseerimis- ja assotsieerimisprotsessi raames Lääne-Balkani riike tingimusel, et tehakse jätkuvalt edusamme Kopenhaageni kriteeriumite täitmisel ning eelkõige Euroopa partnerluse konkreetsete prioriteetide järgimisel. Nende üldtingimuste täitmata jätmise korral võib nõukogu võtta asjaomased meetmed vastavalt nõukogu määruse (EÜ) nr 2666/2000 artiklile 5. 

Ühenduse abi andmine sõltub ka nõukogu 29. aprilli 1997. aasta ja 21.–22. juuni 1999. aasta järeldustes määratletud tingimuste täitmisest, eelkõige seoses abisaajate kohustusega viia ellu demokraatlikud, majanduslikud ja institutsionaalsed reformid.
6.
Järelevalve 
Euroopa partnerluse tingimuste täitmise kontrollimine tagatakse stabiliseerimis- ja assotsieerimisprotsessi alusel kehtestatud mehhanismide kaudu, eelkõige stabiliseerimis- ja assotsieerimisprotsessi aastaaruannete kaudu.

